מדריך למורה

יחידה 1: מסכת יומא פרק ח משנה ט

**על אֵילו עברות יום הכיפורים מכפר?**

משנה זו היא המשנה הראשונה הנלמדת בשנה זו בפרט, ועבור תלמידים רבים היא גם המשנה הראשונה שהם לומדים בכלל.

החלק הראשון של המשנה עוסק במצבי חטא שונים ובתוצאותיהם.

בחלק השני מובאות שתי דרשות. הדרשה הראשונה מחוברת לחלק הראשון של המשנה ומלמדת מהיכן נלמדה אחת ההלכות שהובאו בו. הדרשה השנייה מלמדת שה' הוא המכפר על חטאי עם ישראל.

**משך ההוראה**: שיעור אחד.

לתשומת לב: זוהי משנה ארוכה ולא קלה, קל וחומר לאור היותה המשנה הראשונה הנלמדת, ועל המורה להפעיל את שיקול הדעת עד כמה להעמיק בהבנת הדרשות שבחלקה השני ואופן לימודן ממילות הפסוקים על פי היכרותו עם הכיתה.

נוסח המשנה

## הָאוֹמֵר:

## אֶחֱטָא וְאָשׁוּב, אֶחֱטָא וְאָשׁוּב,

## אֵין מַסְפִּיקִין בְּיָדוֹ לַעֲשׂוֹת תְּשׁוּבָה.

## אֶחֱטָא וְיוֹם הַכִּפּוּרִים מְכַפֵּר,

## אֵין יוֹם הַכִּפּוּרִים מְכַפֵּר.

## עֲבֵרוֹת שֶׁבֵּין אָדָם לַמָּקוֹם –

## יוֹם הַכִּפּוּרִים מְכַפֵּר.

## עֲבֵרוֹת שֶׁבֵּין אָדָם לַחֲבֵרוֹ –

## אֵין יוֹם הַכִּפּוּרִים מְכַפֵּר עַד שֶׁיְּרַצֶּה אֶת חֲבֵרוֹ.

## אֶת זוֹ דָּרַשׁ רַבִּי אֶלְעָזָר בֶּן עֲזַרְיָה:

## "מִכֹּל חַטֹּאתֵיכֶם לִפְנֵי ה' תִּטְהָרוּ" (ויקרא טז, ל) –

## עֲבֵרוֹת שֶׁבֵּין אָדָם לַמָּקוֹם - יוֹם הַכִּפּוּרִים מְכַפֵּר,

## עֲבֵרוֹת שֶׁבֵּין אָדָם לַחֲבֵרוֹ - אֵין יוֹם הַכִּפּוּרִים מְכַפֵּר עַד שֶׁיְּרַצֶּה אֶת חֲבֵרו.

## אָמַר רַבִּי עֲקִיבָא:

## אַשְׁרֵיכֶם יִשְׂרָאֵל. לִפְנֵי מִי אַתֶּם מִטַּהֲרִין וּמִי מְטַהֵר אֶתְכֶם?

## אֲבִיכֶם שֶׁבַּשָּׁמַיִם.

## שֶׁנֶּאֱמַר: "וְזָרַקְתִּי עֲלֵיכֶם מַיִם טְהוֹרִים וּטְהַרְתֶּם" (יחזקאל לו, כה).

## וְאוֹמֵר: "מִקְוֵה יִשְׂרָאֵל ה' " (ירמיה יז, יג).

## מַה מִּקְוֶה מְטַהֵר אֶת הַטְּמֵאִים, אַף הַקָּדוֹשׁ בָּרוּךְ הוּא מְטַהֵר אֶת יִשְׂרָאֵל.

מבנה:

במשנה זו התלמידים יתחילו להכיר את התבנית העיקרית שבמשנה – מקרה–דין. במצגת המצורפת (בלשונית עזרי הוראה) יוכלו התלמידים להתנסות בכך. כיוון שבמשנה זו אין מילות דין מוכרות – נציג תחילה את המקרים ואחר כך את הדינים. לעומת זאת – ברוב המשניות התלמידים יאתרו תחילה את מילות הדין, ובעזרתן גם את המקרים.

כן יזהו התלמידים במשנה את המילים יום הכיפורים ואת שמות התנאים המופיעים בה.

תוכן

**שם המסכת**

נפתח את היחידה בהבנת שם המסכת – יומא – **ה**יום, היום החשוב ביותר בשנה, יום הכיפורים.

**בחלק הראשון** של המשנה מופיעים ארבעה מקרים (=התנהגויות), אחרי כל מקרה מובאת התוצאה של אותה התנהגות.

מקרה א:

## הָאוֹמֵר:

## אֶחֱטָא וְאָשׁוּב, אֶחֱטָא וְאָשׁוּב,

## אֵין מַסְפִּיקִין בְּיָדוֹ לַעֲשׂוֹת תְּשׁוּבָה.

נמחיש לתלמידים את התנהגותו של האומר 'אחטא ואשוב ואחטא ואשוב' ואת חומרתה על פי הסיפור המופיע בחוברת במשימה 1. התלמידים יבינו את המושג ואשוב, ויבינו שהכוונה היא שעוד לפני ביצוע העברה החוטא סומך על התשובה שיעשה, אלא שכאן אין חזרה בתשובה אמתית מפני שאין כאן חרטה וקבלה לעתיד. כן יבינו התלמידים את הדין (אין מספיקין= לא מאפשרים).

מקרה ב:

**(האומר) אֶחֱטָא וְיוֹם הַכִּפּוּרִים מְכַפֵּר,**

**אֵין יוֹם הַכִּפּוּרִים מְכַפֵּר.**

גם כאן נסביר שהכוונה היא שעוד לפני ביצוע החטא החוטא סומך על כך שה' יסלח לו ביום הכיפורים – ואת הדין – ה' לא יסלח לו. נשאל את התלמידים במה דומים שני המקרים הראשונים במשנה, ונשים לב לדמיון בתוצאה.

מקרים ג-ד:

**עֲבֵרוֹת שֶׁבֵּין אָדָם לַמָּקוֹם –**

**יוֹם הַכִּפּוּרִים מְכַפֵּר.**

**עֲבֵרוֹת שֶׁבֵּין אָדָם לַחֲבֵרוֹ –**

**אֵין יוֹם הַכִּפּוּרִים מְכַפֵּר עַד שֶׁיְּרַצֶּה אֶת חֲבֵרוֹ.**

תחילה נגדיר מהי עברה שבין אדם למקום ומהי עברה שבין אדם לחברו. לאחר מכן התלמידים ימיינו את העברות לפי עברות שבין אדם למקום לעברות שבין אדם לחברו, יבינו את פירוש המילים עד שירצה את חברו = עד שיפייס את חברו, ויעמדו על כך שאם אדם רוצה שיום הכיפורים יכפר לו על עברה שבין אדם לחברו עליו לפייס תחילה את חברו.

**בחלק השני** של המשנה מובאות שתי דרשות.

בשלב ראשון נגדיר מהו מדרש/דרשה – כאשר תנא לומד רעיון או הלכה מפסוק הדבר נקרא מדרש/דרשה.

להערכתנו לימוד מעמיק של הדרשות בשלב זה של השנה אינו קל, ולכן נתמקד בכמה נקודות:

1. זיהוי הפסוק בתוך המשנה (על ידי המרכאות).
2. זיהוי מקור הפסוק (ספר, פרק, פסוק).
3. הבנה כללית של הדרשה.

דרשת רבי אלעזר בן עזריה:

**אֶת זוֹ דָּרַשׁ רַבִּי אֶלְעָזָר בֶּן עֲזַרְיָה:**

**"מִכֹּל חַטֹּאתֵיכֶם לִפְנֵי ה' תִּטְהָרוּ" (ויקרא טז, ל) –**

**עֲבֵרוֹת שֶׁבֵּין אָדָם לַמָּקוֹם - יוֹם הַכִּפּוּרִים מְכַפֵּר,**

**עֲבֵרוֹת שֶׁבֵּין אָדָם לַחֲבֵרוֹ - אֵין יוֹם הַכִּפּוּרִים מְכַפֵּר עַד שֶׁיְּרַצֶּה אֶת חֲבֵרו.**

התלמידים יעתיקו למחברת את מילות הפסוק בלבד, וידגישו את המילים מהן למד רבי אלעזר בן עזריה שיום הכיפורים מכפר רק על עברות שהן **לפני ה'**. (ניתן להראות את הדברים על הלוח בצורה נוחה וברורה בעזרת המצגת שבלשונית עזרי הוראה)

דרשת רבי עקיבא:

**אָמַר רַבִּי עֲקִיבָא:**

**אַשְׁרֵיכֶם יִשְׂרָאֵל. לִפְנֵי מִי אַתֶּם מִטַּהֲרִין וּמִי מְטַהֵר אֶתְכֶם?**

**אֲבִיכֶם שֶׁבַּשָּׁמַיִם.**

**שֶׁנֶּאֱמַר: "וְזָרַקְתִּי עֲלֵיכֶם מַיִם טְהוֹרִים וּטְהַרְתֶּם" (יחזקאל לו, כה).**

**וְאוֹמֵר: "מִקְוֵה יִשְׂרָאֵל ה' " (ירמיה יז, יג).**

**מַה מִּקְוֶה מְטַהֵר אֶת הַטְּמֵאִים, אַף הַקָּדוֹשׁ בָּרוּךְ הוּא מְטַהֵר אֶת יִשְׂרָאֵל.**

דרשת רבי עקיבא קשה. גם כאן נבקש מהתלמידים להעתיק למחברת את הפסוקים בלבד. נבקש מהם לענות על השאלה מי מטהר את ישראל, נסביר שהביטוי 'אשריכם ישראל' משמעותו טוב לכם. נשאל מה טוב בזה שה' הוא המטהר את ישראל מהחטאים ונציע שיש בכך השגחה פרטית של ה' על עם ישראל – ה' בעצמו עוסק בלטהר את עם ישראל מחטאיו.

(בכיתות שבהן הדבר מתאים, ניתן להעמיק מעט יותר בדרשה זו בעזרת המצגת בלשונית עזרי הוראה).

מיומנות

במשנה זו כמה מיומנויות חשובות:

1. זיהוי מקרה ודין. אין לצפות מהתלמידים לאפיין בעצמם את חלקי המשנה, אך ניתן להראות להם חלוקה זו בעזרת המצגת וכבר להתחיל להרגיל אותם לדבר בשפת המקרה-דין.
2. איתור פסוק ומקורו בעזרת מרכאות ובעזרת קריאת נכונה של מקור הפסוק בסוגריים (ספר, פרק, פסוק).
3. איתור שמות התנאים המופיעים במשנה (בהמשך ניעזר במיומנות זו לזיהוי **מחלוקת**).

משמעות

בזמן לימוד המקרה הראשון במשנה (אחטא ואשוב) נקרא את חלק א של הסיפור שבחוברת:

חגי מספר: (אייקון של חגי)

אני לא סולח לדָוִד בחיים! זו הפעם השלישית בתוך שבועיים שהוא לוקח לי את הכדור מהמקום.

בפעמים הקודמות הוא ביקש סליחה על שלקח בלי רשות, אבל הפעם שמעתי אותו אומר למשה שהוא לוקח בלי רשות אפילו שהוא יודע שאני לא מרשה, כי ממילא אני פראייר ותמיד סולח...

אז לא! הפעם אני לא סולח!!!

לאחר לימוד המשנה נקרא את הסוף הטוב של הסיפור:

**יעל מספרת: (אייקון של יעל)**

כמה ימים אחרי שחגי כעס מאוד על דוד ראיתי את שניהם משחקים יחד בכיתה.

התברר שלמָחֳרַת המריבה דוד בא אל חגי בהפסקה, סיפר שחשב על מה שעשה והבין כמה חמורה הייתה הִתְנהגותו. הוא הבטיח שהפעם הוא מתחרט באמת על שלקח את הכדור בלי רשות, והתחייב שלא ייגע בכדור ללא רשות.

כשחגי ראה שהפעם דוד מתחרט באמת ולא יחזור על הִתְנהגותו – סלח לדוד בלב שלם ובשמחה.

נוכל לנהל דיון בכיתה לאחר קריאת הסיפור:

איך חגי ראה שדוד מתחרט באמת? מה זה כולל לחזור בתשובה באמת? (כאן תלמידים אמורים ליישם חלק ממה שלמדו)

מה הקושי בלבקש סליחה מכל הלב? האם קשה לסלוח? מישהו רוצה לספר מקרה שקרה לו שבו הוא ביקש סליחה או סלח למישהו?

הישגים בהוראת המשנה:

מושגי תוכן

**חֵטְא, עבֵרה** – עשיית מעשה אסור לפי התורה.

**תשובה** - **חרטה** על החטא **וקבלת החלטה** שלא לעשות אותו שוב.

**כַּפָּרָה** – אדם ששב בתשובה – ה' מְכַפר על חֶטְאוֹ – כלומר סולח לו.

**עבֵרות שבין אדם למקום** - עבֵרות שבין האדם לה', למשל: אכילה ביום כיפור, אכילת מאכל לא כשר וכדומה.

**עבֵרות שבין אדם לחברו** - עבֵרות בנושאים שקשורים לזולת. למשל: לשון הרע, הלבנת פנים וכדומה.

הבנה ופרשנות

1. התלמיד יבין את ארבעת המקרים/התנהגויות שמופיעים במשנה, וידע את התוצאה של כל מקרה/התנהגות.
2. התלמיד יבין שרבי אלעזר למד מהמילים **לפני ה'** שיום הכיפורים מכפר על עברות שבין אדם למקום, ושרבי עקיבא למד מהפסוקים שה' הוא המטהר את עם ישראל מחטאיו. בחלק זה של המשנה נתמקד בהבנת המסר הכללי של הדרשות, ופחות בהבנה כיצד בדיוק נלמדו הדברים מהפסוקים.